Čiobiškis

Čiobiškis – kaimas Širvintų rajono savivaldybėje, 22 km į pietvakarius nuo Širvintų, prie Neries ir Musės upių santakos. Seniūnijos, seniūnaitijos ir parapijos centras. Veikia biblioteka, kultūros namai, paštas (LT-19020), išlikęs buvusio dvaro pastatų ansamblis, kur dabar veikia Čiobiškio pagrindinė mokykla ir Čiobiškio specialieji vaikų auklėjimo ir globos namai. Iš šiaurės ir rytų prieina Čiobiškio miškas.

Istorija 

Prie kaimo, pušyne, yra senųjų apylinkių gyventojų Čiobiškio pilkapynas. Ties Musės ir Neries santaka būta senovės gyvenvietės (rasta daug keramikos šukių, pentinis kirvis, įvairių metalo dirbinių). Išlikęs ~500 metų senumo ąžuolas (5,65 m apimties, už Čiobiškio mokyklos).

Šaltiniuose Čiobiškis (Tiabiszki) minimas nuo 1528 m. XVI a. Čiobiškis jau buvo prekybinis miestelis, turintis Magdeburgo teises, pro čia ėjo vandens ir sausumos keliai, jungiantys Jonavą, Kauną, Kernavę, Vilnių. Vėliau plečiantis Jonavai ir Širvintoms, miestelis sunyko. XIX a. miestelis ir dvaras buvo Vilniaus apskrities Gelvonų valsčiuje.

1920 m. pradžioje Čiobiškį buvo užėmę lenkai. Po Antrojo pasaulinio karo dvare buvo vaikų namai. 1945 m. dvare veikė Lietuvos partizanų Didžiosios kovos apygardos vienas rinktinės štabų, kuriam vadovavo J. Misiūnas – Žalias Velnias. 1950–1995 m. apylinkės centras, kolūkio centrinė gyvenvietė.

1947 m. įsteigtas paštas, biblioteka, 1958 m. Kultūros namai, 1960 m. medicinos punktas, specialieji vaikų auklėjimo ir globos namai. 1923 m. dvare įkurta vaikų prieglauda su pradžios mokykla, 1959–1965 m. mokykla internatas, 1965–1995 m. specialioji mokykla. 1927–1949 m. veikė pradžios mokykla, 1950–1994 m. septynmetė, aštuonmetė ir devynmetė, nuo 1994 m. Čiobiškio pagrindinė mokykla.

|}

Architektūra 

Išliko sakralinių pastatų ansamblis:
 Klasicistinė Šv. Jono Krikštytojo bažnyčia, statyta 1810–1825 m. su XIX a. eksterjero skulptūromis, viduje Viešintų seniūno K. Pilsudskio portretas (1810 m.), 12 apaštalų atvaizdai (XIX a. pradžia), sukurti Vilniaus meno mokyklos auklėtinių.
 Vėlyvojo klasicizmo dvi varpinės su XIX a. pradžios kryžiais, 1784 m. ir 1807 m. žalvariniais varpais,
 Dvi koplyčios,
 Istorizmo laikotarpio šventoriaus tvora su vartais ir koplytėlėmis.

Neries ir Musės slėnyje išliko XVIII a. pabaigos – XIX a. pradžios vėlyvojo klasicizmo dvaro sodyba:
 rūmai su mezoninu ir portikais, XX a. pertvarkyti, 1964 m. kapitaliai suremontuoti,
 kumetynas, XX a. viduryje perplanuotas: įrengta sporto salė, administracinės patalpos,
 arklidė, 1964 m. kapitaliai suremontuota.

Per Musės upę 1933 m. pastatytas Dariaus ir Girėno tiltas, technikos paminklas. Išlikęs 1900 m. statytas Čiobiškio vandens malūnas.

Dvaras 

XVIII a. pabaigoje pastatytas 1794 m. Lauryno Gucevičiaus suprojektuotas dvaras, kuriame nuo 1923 m. įkurta vaikų prieglauda (dabar – specialieji vaikų auklėjimo ir globos namai) ir pradinė mokykla, Antrojo pasaulinio karo metu čia buvo vaikų namai, 1945 m. veikė partizanų štabas.

Keltas 

Neries upėje virš 80 metų veikia vienintelis Lietuvoje keleivinis srovinis keltas, stumiamas į kitą krantą tėkmės jėgos. Gali plukdyti du lengvuosius automobilius. Švartuojasi ir žiemoja priešingame krante prie keltininko sodybos Padaliuose.

Gyventojai

Žymūs žmonės 
 Kamilė Laimutė Bloznelienė (g. 1935 m.) – gydytoja kardiologė, habilituota biomedicinos mokslų daktarė.
 Raimondas Minderis (1941–2022) – baleto artistas, pedagogas.

Šaltiniai

Nuorodos 
 Čiobiškio Šv. Jono Krikštytojo bažnyčia
 
 Miestelio svetainė
 Straipsnių rinkinys „Musninkai. Kernavė. Čiobiškis“
 Čiobiškis
 Čiobiškis